宣九家賦雪
作者：黄庭堅
朝代：宋

paragraphs: 都城窮臘月半破，晚來雪雲應朝課。
虛簷稍聞飄瓦聲，六花連空若推墮。
翩翩恐逐歌吹來，皎皎不受塵泥涴。
試尋高處望雙闕，佳氣蔥蔥寒貼妥。
遙知萬馬駕紫宸，把燭天街聽宮鏁。
吾人豈解占豐年，但喜酒樽宜附火。
石鼎香浮北焙茶，洪爐殻爆宣城果。
陸珍海異厭下筯，別索百種煩烹和。
僕奴睥睨費呼叱，主人愛客無不可。
憑向江船問子猷，山陰夜醉何如我。
北鄰長吉最能詩，怯寒正想重裘坐。
故遣長須屢送來，猶得王孫嘲飯顆。